સોહરાબુદ્દીન એન્કાઉન્ટર કેસને કારણે દેશભરમાં જાણીતા થઈ ગયેલા વણઝારાને મુંબઈ છોડીને ન જવાની શરતે ૧૮ ફેબ્રુઆરીએ જામીન મળ્યા છે. સામાન્ય રીતે વણઝારાને મુંબઈમાં ફરવું બહુ ગમતું, પણ તેમના પર હુમલો થવાની પ્રબળ આશંકાઓને કારણે તેમને આપવામાં આવેલી ઝેડ સિક્યૉરિટીને લીધે તેઓ મુંબઈની રજાઓને બહુ માણી નથી શકતા. હા, તેઓ અત્યારે ઘરમાં રહીને મસ્તમજાની કવિતાઓ લખી રહ્યા છે. વણઝારા મુંબઈ આવ્યા ત્યારે બાંદરામાં રહેતા હતા, પણ પહેલી જુલાઈથી સાંતાક્રુઝ (ઈસ્ટ)માં હોટેલ ગ્રૅન્ડ હયાત પાસે આવેલા સૉલિટેર હાઇટ્સ નામના હાઇરાઇઝમાં રહેવા ગયા છે. મુંબઈમાં તેમની સાથે તેમનાં વાઇફ ગૌરીબહેન રહે છે. દીકરો પૃથ્વીસિંહ અને બીજાં સગાંવહાલાંઓ પણ અમદાવાદથી મુંબઈની અવરજવર કર્યા કરતાં હોય છે.